Aanvalle op paramedici skerp veroordeel | Maroela Media
Twee nooddienswerkers is geskiet toe hulle met 'n kamma-noodgeval in 'n lokval gelei en beroof is.
Die South African Emergency Personnel Union (Saepu) sê die aanvalle op paramedici is buite beheer.
Die vakbond sê hy is "geskok en diep teleurgestel" deur die toenemende voorvalle van geweld op nooddienswerkers.
"Verlede week het gewapende mans 'n span in Inanda (in KwaZulu-Natal) aangeval en vanoggend word ons wéér wakker ná nóg 'n aanval gisteraand in Cardham, in Phoenix in KwaZulu-Natal," het Makuwa Kgaladi, woordvoerder van Saepu, gesê.
"Ons is moeg daarvoor om elke dag oor dieselfde ding te praat – en ons praat boonop van menselewens wat op die spel is. LUR'e vir gesondheid moet nooddienseenhede begin ernstig opneem, want dit wat nóú gebeur, is uiters jammer.
"Ná die Inanda-voorval het ons die LUR (vir gesondheid in KwaZulu-Natal, Nomagugu Simelane-Zulu) in die hande probeer kry om die bemanning saam met ons in die hospitaal te gaan besoek, maar sy was spoorloos."
Tydens dié voorval het paramedici omstreeks 03:00 'n noodoproep ontvang oor wat kwansuis 'n swangerskapnoodgeval was. Iemand het hulle begelei na die sogenaamde toneel van die noodgeval, maar hulle is op pad daarheen geskiet en van 'n selfoon beroof.
Die DA het Simelane-Zulu ná die voorval gevra om maatreëls in te stel om paramedici beter te help beskerm. Van die party se voorstelle sluit in paneelbordkameras, ruitbeskerming om rooiligrowers te keer, selfverdedigingsopleiding en selfs polisiebegeleiding na gevaarlike gebiede.
Die Wes-Kaapse regering het 'n tyd gelede nooddienswerkers in die provinsie heeltemal verbied om sekere gebiede sonder polisiebegeleiding binne te gaan.
Kgaladi het gesê daar is 'n dringende behoefte vir alle betrokkenes om oor die kwessie te vergader.
"Dié LUR'e verstaan net die woord 'dringend' as dit by hulself of hul eie families kom," het sy gesê.
Simelane-Zulu kon nie dadelik vir kommentaar bereik word nie.
Die unie dreig ook om die dienste van sy lede snags te onttrek, tot hulle beter beskerm word.
Waar is die kommentators wat so graag van hulle laat hoor met "jy mag nie oordeelnie" ?
Julle is stil nè!
Politisie sien dit as net nog 'n vorm van herverdeling van rykdom. Waarom sal hulle betrokke raak?
Veroordeling beteken niks, SAPS moet aksie neem
Die regering wil nie , kan nie en sal nie iets doen , om die anargie wat deur hulself en hul kaders teweeg gebring is te keer nie . Somalie is 'n paradys in vergelyking met die plek .
Ook net in SA waar paramedici, verkeerspolisie ens BEROOF word. My beste vriendin, 'n eiendomsagent, is twee maande gelede helder oordag deur voornemende "kopers" van haar selfoon en skootrekenaar beroof toe sy op afspraak uit is om 'n eiendom aan hul te wys.